[{"text_idx": "#000000", "text": "Svedoj kongresis en ... Pollando"}, {"text_idx": "#000001", "text": "Inter la 5a kaj 8a de majo Gdanskon vizitis 27 svedaj esperantistoj, c\u0302ar antau\u0306 du jaroj estis decidite organizi en c\u0302i tiu nordpollanda marurbo Svedan Esperanto-Kongreson. Venis ankau\u0306 dekkelkpersona pollanda grupo kaj esperantistoj el Finnlando, C\u0302ehio, Danlando, Germanio kaj Ukrainio."}, {"text_idx": "#000004", "text": "Vendrede antau\u0306tagmeze, en la c\u0302efa parto de Gdansko la gastoj kun gvidantoj trairis la t. n. Reg\u0302an Vojon, ens\u0302ipig\u0302is kaj promenis s\u0302ipe tra la riveroj Motlavo kaj Morta Vistulo al la promontoro Westerplatte kaj reen. Posttagmeze ili vizitis la Eu\u0306ropan Centron de Solidareco kaj vespere au\u0306skultis la rakonton de Tomasz Chmielik pri la esperantigo de la poezio de Wis\u0142awa Szymborska. Tomasz mem tralegis kelkajn poemojn, sed ankau\u0306 en la pola deklamis la aktorino Krystyna \u0141ubien\u0301ska, kaj du polaj gestudentoj de la sveda lingvo voc\u0302legis ankau\u0306 svede."}, {"text_idx": "#000005", "text": "Sabato estis la tago de la jarkunveno de SEF, sed paralele grupo da tiuj, kiuj la kunvenon ne c\u0302eestis, vizitis la urbon Gdynia. Post la komuna tagmang\u0302o oni povis sin distri dum la koncerto de Kimo (kun ties filo)."}, {"text_idx": "#000006", "text": "Dimanc\u0302o estis la lasta tago, kaj g\u0302i estis dedic\u0302ita al Sopot kun la antau\u0306tagmeza promeno tra la plej longa en Eu\u0306ropo, sopota moleo. Survoje al la Jubilea Kverko la gastoj vizitis la klubejon de la \u201ctorentanoj\u201d. Ili tie post la tagmang\u0302o kafumis rigardante la internan ekspozicion de la sopota asocio. Poste en la Arbarherbejo de Esperantistoj, kie c\u0302e la rojo portanta la oficialan geografian nomon Torento kreskas la Esperanto-arbo, okazis la adiau\u0306a programero. G\u0302i konsistis el dankvortoj kun kantado kaj dancado en la fono, kun rememoroj kaj tostoj je la sano de la Esperanto-kverko kaj rojo. Poste oni disig\u0302is, kunportante la etoson de la pasigitaj c\u0302i tie momentoj al siaj hejmoj."}]